REZOLUTË

PËR VLERËSIMIN E VEPRIMTARISË SË PROKURORISË SË PËRGJITHSHME PËR VITIN 2023

Kuvendi i Shqipërisë,
Duke mbajtur në konsideratë rolin e prokurorisë në ushtrimin e ndjekjes penale, hetimin, përfaqësimin e akuzës në gjyq, ekzekutimin e vendimeve penale dhe kryerjen e detyrave të tjera të ngarkuara me ligj; 
Duke vlerësuar rëndësinë e raportimit të Prokurorit të Përgjithshëm në Kuvend për gjendjen e kriminalitetit, për zbatimin e rekomandimeve prioritare të Kuvendit dhe Këshillit të Ministrave në luftën kundër kriminalitetit dhe për efektivitetin e ndjekjes penale; 
Duke vlerësuar rolin e Prokurorit të Përgjithshëm në nxjerrjen e udhëzimeve të përgjithshme për prokurorët e prokurorive të juridiksionit të përgjithshëm, për oficerët e Policisë Gjyqësore, si dhe për mbikëqyrjen e zbatimit të tyre, si dhe kujdesjet për ushtrimin e kompetencave ligjore dhe kushtetuese të prokurorisë; 
Duke vlerësuar angazhimin në procesin e zbatimit të hartës së re gjyqësore, me synim garantimin e të drejtave dhe lirive themelore të individit, me theks të veçantë tek e drejta e aksesit në drejtësi;
Duke vlerësuar angazhimin për zbatimin e rekomandimeve të Grupit të Shteteve të Këshillit të Evropës kundër Korrupsionit (GRECO) dhe përmbushjen e detyrimeve për realizimin e Planit të Veprimit ICRG/FATF;
Për veprimtarinë e Prokurorit të Përgjithshëm për vitin 2023 vlerëson se: 
Është rritur numri i procedimeve penale të filluara kryesisht.
Është rritur cilësia e hetimeve për veprat penale të dhunës në familje dhe veprave penale ndaj të miturve. Ndaj të miturve në konflikt me ligjin është kujdesur të merren masa alternative dënimi, si: shmangia, ndërmjetësimi, këshillimi për të miturin apo familjen dhe paralajmërimi me shkrim.
Janë normuar masa administrative dhe procedurale për nxitjen e rolit aktiv dhe ushtrimin sistematik të kontrollit efektiv nga ana e prokurorëve dhe drejtuesve ndaj oficerëve të Policisë Gjyqësore në drejtim të ecurisë së hetimit të procedimeve.
Është konsoliduar bashkëpunimi dhe koordinimi ndërinstitucional me institucionet dhe agjencitë ligjzbatuese palë në marrëveshje dy ose shumëpalëshe, me synim shtimin e burimeve dhe partnerëve për rritjen e cilësisë dhe efektivitetit në kryerjen e hetimeve në drejtimet prioritare të luftës kundër kriminalitetit.
Është konsoliduar bashkëpunimi dhe koordinimi në marrëdhëniet juridiksionale me autoritetet gjyqësore të huaja nëpërmjet zyrës së Prokurorit Ndërlidhës të Shqipërisë në Eurojust, veçanërisht në rritjen e numrit të skuadrave të përbashkëta hetimore dhe goditjen e krimit.
Është angazhuar në plotësimin e detyrimeve institucionale në zbatim të Planit të Veprimit të ICRG/FATF për pastrimin e parave dhe financimin e terrorizmit duke e konsideruar si një objektiv të sajin prioritar, duke kontribuar që Shqipëria të dalë nga lista e juridiksioneve nën monitorim të shtuar, “lista gri”.
Vijojnë përpjekjet për të mundësuar zhvillimin e programit statistikor PRESTO për administrimin elektronik të regjistrave proceduralë dhe përfitimin e një sistemi statistikor fleksibël në kohë reale dhe me të dhëna gjithëpërfshirëse për periudhën tranzitore deri në ngritjen e sistemit të ri (CAMS);
Kuvendi i Shqipërisë kërkon që Prokurori i Përgjithshëm për vitin 2024, në përmbushje të detyrave të ngarkuara me ligj, të angazhohet në këto drejtime: 
1. Të rrisë numrin e hetimeve proaktive, përdorimin e teknikave të veçanta të hetimit dhe të zhvillojë përdorimin e teknikave të reja.
2. Të rrisë numrin e kërkesave për inspektime tematike në bashkëpunim me Inspektorin e Lartë të Drejtësisë për arritjen e standardeve të unifikuara në zbatimin e ligjit gjatë ushtrimit të funksionit, veçanërisht zbatimin e udhëzimeve me karakter të përgjithshëm për respektimin e garancive procedurale në procesin penal.
3. Të vijojë punën për marrjen e masave efektive për mbrojtjen e viktimave të veprave penale ndaj të miturve dhe veprave penale të dhunës në familje dhe të bashkëpunojë me institucionet shtetërore që ngarkohen me përgjegjësi për mbrojtjen e këtyre kategorive sipas legjislacionit në fuqi.
4. Të nxisë aplikimin e masave alternative të sigurimit (krahas masës së sigurimit arrest me burg) duke përfshirë masat shtrënguese me karakter pasuror (garancia pasurore) për veprat penale dhe/ose autorët me rrezikshmëri të ulët shoqërore.
5. Të rritet angazhimi institucional në drejtim të zbulimit, gjurmueshmërisë dhe ndjekjes penale në rastet e krimit kibernetik dhe mashtrimit në internet, me fokus të miturit.
6. Të vijojë punën për ngritjen e sistemit të menaxhimit të çështjeve, si dhe ndërlidhjes duke bashkëpunuar me Qendrën e Teknologjisë së Informacionit për Sistemin e Drejtësisë pranë Këshillit të Lartë Gjyqësor.
7. Të vijojë punën për zhvillimin dhe përfundimin e sistemit elektronik PRESTO për administrimin elektronik të regjistrave proceduralë dhe përfitimin e statistikave.
8. Në bashkëpunim me Shkollën e Magjistraturës, si dhe partnerë të tjerë vendas dhe të huaj të nxiten e mbështeten trajnimet e prokurorëve dhe oficerëve të Policisë Gjyqësore sipas specializimit të tyre, me fokus të veçantë në krimin kibernetik, hetimin financiar, dhunën në familje dhe atë me bazë gjinore.
9. Të plotësojë angazhimet institucionale që dalin nga rekomandimet e Këshillit të Ministrave apo raportet e organizmave të tjerë ndërkombëtarë, të cilat kërkojnë një nivel më të lartë bashkëpunimi institucional mes drejtuesve të prokurorive në Prokuroritë e Shkallës së Parë dhe Apeleve me Prokurorinë e Përgjithshme.
10. Të vijojë angazhimin në sigurimin e aplikimit të uniformizuar të standardeve të hetimit dhe ndjekjes penale në drejtim të respektimit të të drejtave të njeriut, barazisë para ligjit dhe parimit të proporcionalitetit.
[bookmark: _GoBack]11. Të angazhohet në përmbushjen me efektivitet të detyrimeve institucionale në kuadër të raportimeve gjatë procesit të integrimit në Bashkimin Evropian. 

